Prva godina u srednjoj školi

 S ponosom mogu reći da idem u Zrakoplovnu školu, iako moram reći, nije me oduvijek zanimalo zrakoplovstvo, sve dok mi mama nije *ubacila bubicu u uho* svojim riječima *- Pa tu u Velikoj Gorici imaš zrakoplovnu školu*! - i od tada sam znala da to želim.

 Moja razmišljanja o srednjoj školi su tijekom osmog razreda varirala; ispočetka sam htjela medicinsku, ali na vrijeme sam shvatila da to nije ono čime bih se bavila, jer ne podnosim krv te sam zbog tog počela razmišljati o Zrakoplovnoj. Rekla bih da tek sada vidim da moja podloga iz osnovne nije toliko dobra, kao što se činila dok sam pohađala osnovnu školu. Razmišljala sam dosta o tome je li bolje upisati ZP ili IRE smjer. Moji roditelji su htjeli da upišem IRE zbog stipendije i samog pronalaska posla pa sam skoro i upisala, ali sam onda saznala da će neki poznanici upisati ZP, tako da sam se odlučila za to. Uz sve te činjenice, jedan prijatelj iz današnjeg 2. IRE razreda mi je rekao da upišem ZP jer oni navodno imaju malo sati i lakši je smjer. Naravno, to nije baš tako. Ponekad imamo više sati od ostalih smjerova i naš smjer uopće nije tako lagan. Jako mi se sviđaju stručni predmeti, iako sada imamo samo jedan – „OPP“ – Osnove prijevoza i prijenosa. Zadovoljna sam i s našom razrednicom, baš zato što predaje struku i mislim da ćemo uz nju iz ove škole izaći kao odlični zrakoplovci. Iskreno, jedva čekam praksu da osjetim pravu moć zrakoplovstva.

 Daljnji plan mog školovanja, što se tiče fakulteta je još uvijek pod velikim upitnikom. Načula sam da se u 3. razredu može upisati obuka za vojnog pilota. To bih jako htjela. Postati hrvatska časnica i letjeti Migom, a možda i Rafalom, - 'ko zna. Kažu da su najjači oni koji lete sami svojim krilima i to mi je moto. Razmišljala sam i da idem za kontrolora leta, ali to mi je više „plan B“. U slučaju da me prestane zanimati zrakoplovstvo upisala bih logopediju, ali o tom-potom.

Najslađi dio sam ostavila za kraj, društvo naravno. U ovoj školi sam upoznala super ekipu. U razred idem s predivnim ljudima. Tu su Andro i Marlon, tandem s Kvatrića, koji nas uvijek nasmijava, a uz njih i Stella koja samom svojom pojavom izmami osmijeh. Borna je također tu, on je lud za avionima i mislim da od nas 28, on najviše voli našu struku. Tu je i naša predsjednica Magdalena, posebna osoba uvijek spremna pomoći u školi, ali i izvan nje. Drago mi je što sam stekla prijateljice Tenu, Elenu, Iris, Miu, Vitu i Miu iz IRE- a, uvijek smo sve zajedno i sve jedna drugoj govorimo, baš kao srednjoškolke iz američkih filmova. I iz drugih razreda sam stekla hrpu prijatelja, s nekima se družim, s nekima malo manje, ali za sve sam tu što god da zatrebaju. Opisala bih i ostale iz razreda, ali za to bi mi trebala cijela zadaćnica jer su svi posebni na svoj način.

 Za kraj bih rekla da je ova škola ispunila sva moja očekivanja i da ne žalim što sam ju upisala. Svima bih preporučila da je upišu ako žele dobru zabavu i hrpu znanja.

Vanja Kuzmić, 1.ZP